松風
作者：黎廷瑞
朝代：宋

paragraphs: 流水渡澗秋泠泠，怒濤拍天風雨驚。
鸞鏘鶴唳翻青冥，龍吟虎嘯愁太陰。
連山遍野流空明，飄飄音樂張洞庭。
彈璈鼓簧吹雪笙，拊石擊磬作天鈞。
忽然昭文不鼓琴，幽幽又作吟風箏。
問童何如睡不應，起視月落天河傾。
乃知虛皇集萬靈，風伯起舞蒼穹伶。
世間鄭衛聊足聽，久笑舞此蓬萊音。
傳伯技癢不可禁，篝燈起誦離騷經。